ชาวเอเชีย กำลังครองแคนาดา
ถ้าคิดว่า แคนาดาคือประเทศที่มีแต่ฝรั่งผิวขาว พูดภาษาอังกฤษหรือฝรั่งเศส อาจไม่ใช่ความคิดที่ถูกต้องทั้งหมด..  42% คือสัดส่วนของประชากรเชื้อสายเอเชียในเมืองแวนคูเวอร์ เมืองใหญ่ทางชายฝั่งตะวันตกของประเทศแคนาดา
18 ก.พ. 2563

ชาวเอเชีย กำลังครองแคนาดา / โดย ลงทุนแมน
ถ้าคิดว่า แคนาดาคือประเทศที่มีแต่ฝรั่งผิวขาว พูดภาษาอังกฤษหรือฝรั่งเศส
อาจไม่ใช่ความคิดที่ถูกต้องทั้งหมด..
42% คือสัดส่วนของประชากรเชื้อสายเอเชียในเมืองแวนคูเวอร์
เมืองใหญ่ทางชายฝั่งตะวันตกของประเทศแคนาดา
33% คือสัดส่วนของประชากรเชื้อสายเอเชียในเมืองโตรอนโต
เมืองใหญ่ที่สุดของแคนาดา ตั้งอยู่ทางตะวันออกของประเทศ
ในเวลานี้ เมืองใหญ่ศูนย์กลางทางเศรษฐกิจของแคนาดาในภูมิภาคต่างๆ 
ล้วนเต็มไปด้วยประชากรเชื้อสายเอเชีย และมีแนวโน้มเพิ่มขึ้นเรื่อยๆ
เกิดอะไรขึ้นกับแคนาดา ประเทศที่ครั้งหนึ่งเคยเป็นอาณานิคมของอังกฤษ
และเต็มไปด้วยคนผิวขาวชาวยุโรป 
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ก่อนอื่นมารู้ถึงข้อมูลของประเทศแคนาดากันสักนิด
ประเทศนี้ตั้งอยู่เหนือสุดของทวีปอเมริกาเหนือ 
มีขนาดใหญ่เป็นอันดับ 2 ของโลก
พื้นที่ 9.98 ล้านตารางกิโลเมตร ใหญ่กว่าประเทศไทย 19 เท่า
ถึงแม้จะมีพื้นที่กว้างใหญ่ แต่ส่วนใหญ่เป็นเขตหนาว
ทำให้แคนาดามีประชากรเพียง 37 ล้านคน ประมาณครึ่งหนึ่งของประเทศไทย
แต่แคนาดาก็มีทรัพยากรธรรมชาติมหาศาล 
ทั้งน้ำมัน ก๊าซธรรมชาติ อะลูมิเนียม และป่าไม้
ในขณะที่พื้นที่เพาะปลูกกว้างใหญ่ทางตอนกลางก็ทำให้แคนาดา
เป็นผู้ส่งออกสินค้าเกษตรหลักของโลก ทั้งข้าวสาลี และถั่วเหลือง
แคนาดายังมีอุตสาหกรรมยานยนต์เป็นอุตสาหกรรมหลัก 
โดยมีบริษัทที่คนไทยคุ้นเคยมากที่สุด คือ Bombardier ซึ่งเป็นบริษัทผลิตยานยนต์ อากาศยาน รถไฟ และระบบปฏิบัติการการเดินรถ
รถไฟฟ้าสายสีเหลืองและสีชมพู ซึ่งจะเปิดให้บริการในปี พ.ศ. 2564 ก็จะใช้ตัวรถของ Bombardier
แคนาดายังมีอุตสาหกรรมยา ภาคการเงิน และการท่องเที่ยวที่แข็งแกร่ง
ด้วยภาคเศรษฐกิจที่หลากหลายจึงทำให้ประเทศนี้มีขนาด GDP สูงถึง 52 ล้านล้านบาท มีขนาดเป็น 3.4 เท่าของ GDP ประเทศไทย และใหญ่เป็นอันดับ 10 ของโลก
นับตั้งแต่เป็นประเทศเอกราชจากอังกฤษในปี ค.ศ. 1867
เศรษฐกิจของแคนาดาถูกขับเคลื่อนด้วยประชากรส่วนใหญ่ซึ่งเป็นคนผิวขาว 
ลูกหลานของผู้อพยพชาวอังกฤษ ฝรั่งเศส เยอรมัน และชาวยุโรปอื่นๆ
แต่เมื่อแคนาดาแก้ไขกฎหมายเพื่อเปิดรับผู้อพยพในปี ค.ศ. 1960 
ทำให้เริ่มมีชาวเอเชียหลั่งไหลเข้ามาอยู่ในประเทศนี้มากขึ้น
ทั้งชาวจีนที่อพยพเพื่อหนีการปฏิวัติวัฒนธรรมสมัยประธานเหมา เจ๋อตง ในช่วงปี 1960
ชาวเวียดนามที่อพยพเพื่อหนีภัยสงครามเวียดนาม ในช่วงปี 1980
ชาวฮ่องกงที่อพยพเพื่อหนีความไม่แน่นอนทางเศรษฐกิจ ก่อนที่อังกฤษจะส่งมอบฮ่องกงคืนให้จีน 
ในช่วงปี 1990
สัดส่วนของชาวแคนาดาเชื้อสายเอเชีย ซึ่งประกอบไปด้วย 
ชาวเอเชียตะวันออก เช่น จีน ฮ่องกง ญี่ปุ่น เกาหลี
ชาวเอเชียใต้ เช่น อินเดีย ปากีสถาน บังกลาเทศ
และชาวเอเชียตะวันออกเฉียงใต้ เช่น เวียดนาม ฟิลิปปินส์ กัมพูชา และไทย
สรุปแล้วสัดส่วนชาวเอเชียในแคนาดา จึงมีจำนวนเพิ่มขึ้นเรื่อยๆ
ปี 1996 ชาวแคนาดาเชื้อสายเอเชีย คิดเป็นสัดส่วน 7%
ปี 2006 ชาวแคนาดาเชื้อสายเอเชีย คิดเป็นสัดส่วน 11%
ปี 2016 ชาวแคนาดาเชื้อสายเอเชีย คิดเป็นสัดส่วน 15%
แต่สำหรับเมืองใหญ่ๆ ที่เป็นศูนย์กลางธุรกิจ เช่น 
โตรอนโต ศูนย์กลางการเงิน เป็นที่ตั้งของตลาดหลักทรัพย์ที่มี Market Cap อันดับ 9 ของโลก 
หรือ แวนคูเวอร์ ศูนย์กลางธุรกิจและการเงินฝั่งตะวันตก
สัดส่วนของชาวเอเชียจะสูงถึง 30-50%
เศรษฐกิจของแคนาดาเติบโตมาเรื่อยๆ 
ส่วนหนึ่งก็เพราะผู้อพยพที่เข้ามาเป็นกำลังแรงงานที่สำคัญ
แต่แคนาดาก็ประสบปัญหาเดียวกับที่ประเทศพัฒนาแล้วส่วนใหญ่พบเจอ
คือ อัตราการเกิดของประชากรลดลง จำนวนผู้สูงอายุเพิ่มขึ้น และวัยแรงงานกำลังลดลง
แคนาดาจึงเปิดรับผู้อพยพจากทั่วโลก
โดยตั้งเป้าว่าจะให้มีจำนวนถึง 1 ล้านคน ภายในปี ค.ศ. 2019-2021
โดยมีสิ่งดึงดูดใจก็คือ คุณภาพชีวิตที่ดี สวัสดิการที่เพียบพร้อม ความสงบสุข และเสรีภาพ
สิ่งเหล่านี้ล้วนดึงดูดให้ผู้อพยพจากทวีปเอเชียซึ่งมีประชากรหนาแน่น 
เต็มไปด้วยความกดดันจากปัญหาความเหลื่อมล้ำ อพยพเข้าไปแคนาดาเพื่อตามหาชีวิตที่ดีกว่า
จำนวนไม่น้อย เป็นผู้ประกอบวิชาชีพ ทั้งหมอ พยาบาล วิศวกร สถาปนิก 
บางส่วนก็เป็นนักธุรกิจ และเศรษฐีที่ต้องการกระจายความเสี่ยงในสินทรัพย์
ก็เป็นที่น่าคิดว่า แคนาดากำลังจะได้ประชากรคุณภาพสูง ไปช่วยพัฒนาประเทศ 
ให้เจริญก้าวหน้ายิ่งๆ ขึ้นไป
ในอนาคตอันใกล้
ภาพของผู้คนแคนาดา ในหัวของเรา ก็อาจเปลี่ยนไปอย่างสิ้นเชิง
ในเมืองใหญ่ๆ ของแคนาดา
ชาวแคนาดาเชื้อสายเอเชียจะกลายเป็นผู้กำหนดบทบาททางเศรษฐกิจ 
และอาจก้าวไปถึงบทบาททางการเมืองในอนาคต
ก็นับเป็นเรื่องแปลก ประเทศที่ถูกสร้างขึ้นโดยชาวยุโรป กำลังจะถูกชาวเอเชียเข้าครอบครอง
แต่จริงๆ แล้ว
หากมองย้อนไปในประวัติศาสตร์หลายพันปีก่อน
ชนพื้นเมืองดั้งเดิมของแคนาดา ก็คือชาวเอเชียที่อพยพข้ามทวีปไปอาศัยอยู่
ก่อนที่ชาวยุโรปจะค้นพบทวีปแห่งนี้เป็นเวลาหลายพันปี
แคนาดาแค่ย้อนกลับไปเป็นเหมือนเดิม
ก็เท่านั้นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-